Vordingborg Kommune har måske fundet en genvej til at få tidligere misbrugere i job.

I hvert fald er det i en treårig periode lykkedes at få 21 af 49 tidligere misbrugere ud på arbejdsmarkedet eller i gang med en uddannelse, efter at de har fået ordnet deres tænder på kommunens regning. Det skriver avisen.dk

- Så længe, man har voldsomt ondt og måske heller ikke har tænder at smile med, er det svært at gå ud og søge et job.

- Tænderne er jo det første vi ser, når vi snakker med et andet menneske, siger overtandlæge Lene Maare, som er overtandlæge i Vordingborgs kommunale tandpleje, til avisen.dk.

Misbrugere er særligt udsatte for tandproblemer, fordi stofferne ødelægger tænderne.

Samtidig har usund kost og dårlig tandhygiejne betydet, at mange af misbrugerne trængte til gennemgribende tandbehandlinger.

Men det har tilsyneladende været medvirkende til at give dem et tiltrængt rygstød.

- Mange af dem har været sindssygt angste, og det har haft store konsekvenser for dem at sige ja.

- Nogle har skulle holdes rigtig meget i hånden. Men de har gjort det, og de har gennemført det.

- Og det er gået over al forventning, mener Michael Skovlunde Pedersen, som er leder af Åndehullet, der er et værested for tidligere misbrugere.

Projektet har kostet lidt over en million kroner, som kommunen har fået fra den såkaldte satspulje.

Udgiften har dog angiveligt tjent sig ind igen i form af sparet kontanthjælp.

/ritzau/